Vuê ai 18 di Otubar a 11 a buinore in direte e doman ai 19 a une dopo di misdì, su lis frecuencis di Radio Onde Furlane (sui 90 Mhz te plui part dal Friûl, sui 90.2 Mhz in Cjargne e in dut il mont in rêt ae direzion www.ondefurlane.eu), al torne Babêl Europe, il program cuindisinâl dedicât ae creativitât musicâl tes lenghis minorizadis.
Dentri di cheste gnove pontade, il viaç tra lenghis, musichis, minorancis e nazions cence stât al larà daûr di cualchi novitât e di cualchi riferiment storic e al pontarà la sô atenzion soredut su lis gnovis che a rivin in cont di Suns Europe, il festival des arts performativis in lenghe minoritarie che si davuelzarà a Udin tra la fin di Novembar e i prins di Dicembar, e su Suns Ladinia, festival de musiche tes lenghis minoritariis de Europe alpine e mediteranie, che al è une sorte di tape di svicinament ae manifestazion che e rindarà il Friûl il cûr de diversitât linguistiche e culturâl dal continent.
In particolâr si tacarà a cerçâ cualchidune des cjançons che a vignaran presentadis dal vîf te serade dai 19 di Novembar li dal teatri Navalge di Moena. Par esempli Kama dal cjantautôr de Grecìe Salentine Rocco De Santis, Discolce dal rapper cjargnel Doro Gjat e Is dal musicist sart Arrogalla.
E sarà ancje la ocasion par ricuardâ i dîs agns de muart dal storic cjantant dai Tazenda, Andrea Parodi, il 35esim inovâl de prime Risoluzion dal Parlment european a pro de tutele des minorancis, ricorence che e je memoreade cuntune trasmission speciâl di Onde Furlane vie pai dîs passâts, e il cuint inovâl de Declarazion di Aiete a pro dal inviament dal procès di pâs tal Paîs Basc, compagnâts de musiche dai Skalariak, cence dismenteâ che vinars ai 21 di Otubar a Sanremo alì dal Premi Tenco e sarà ancje la cjantante algherese Claudia Crabuzza.
Ancje cheste pontade di Babêl Europe, dopo des dôs emissions di vuê e di doman, si podarà tornâ a scoltâle in rêt.
fur_Latn fur_Latn fur_Latn fur_Latn fur_Latn